Vlada je zakonodajni skupščini spomladi predložila sporni osnutek dokumenta z naslovom „Medregionalno pravosodno sodelovanje v kazenskih zadevah“, ki se nanaša na sporazum o izročitvi med Macaom, celinsko Kitajsko in Hongkongom. Zakonodajna skupščina je maja zavrnila osnutek tega večstranskega dogovora in ga vrnila vladi v pregled zaradi „tehničnih težav“. Vlada je po kratkem obdobju razmisleka junija umaknila osnutek predloga do doseženega soglasja med Macaom, celinsko Kitajsko in Hongkongom, pri čemer je navedla, da je bilo zaradi različnih ureditev sodne pristojnosti na različnih območjih za dogovor potrebnega več časa, kot je bilo pričakovano. Civilna družba in pravna stroka sta izrazili pomisleke glede posledic morebitnega sporazuma o izročitvi. Opozorili sta tudi, da nista bili ustrezno vključeni v posvetovanje.

Zakonodajna skupščina je 16. decembra sprejela spremembe volilne zakonodaje, med drugim nove zahteve glede prisege izvoljenih uradnikov in možnost, da posamezniki sodelujejo v volilnih kampanjah. Sekretarka za upravo, Sonia Chan, je dejala, da so bile spremembe potrebne po razlagi Stalnega odbora Nacionalnega ljudskega kongresa glede zakonodajalcev Hongkonga.

Zakonodajalci so 9. avgusta odobrili spremenjeno volilno zakonodajo zakonodajne skupščine, ki naj bi zaostrila pravila glede kampanj. Število neposredno izvoljenih sedežev je ostalo enako. Namen sprememb je bil zagotoviti, da se volilni postopek izvede pošteno. Zakonodajalci, ki se zavzemajo za demokracijo, so to označili za zamujeno priložnost za demokratični napredek in pozvali k obsežnejšim reformam, vključno z razpravo o uvedbi splošne volilne pravice.

Ustava in drugi zakonodajni akti Macaa ne dopuščajo možnosti splošne volilne pravice. Vendar EU spodbuja organe Macaa, naj proučijo, kako spodbuditi večje sodelovanje javnosti na volitvah glavnega upravitelja ter s tem povečati legitimnost funkcije in javne podpore ter okrepiti dobro upravljanje.

Odnosi med EU in Macaom so še naprej cveteli, pri čemer se je portfelj dejavnosti sodelovanja povečal, trgovinski odnosi pa so bili dobri. Trgovina med EU in Macaom se je leta 2016 zaradi velikega krčenja macajskega gospodarstva zmanjšala. Med prednostnimi nalogami za leto 2017 so sodelovanje na področju diverzifikacije gospodarstva, boja proti trgovini z ljudmi, pravnih in regulativnih zadev ter raziskav in inovacij.

Glavna prednostna naloga je izboljšati življenje navadnih ljudi, ki jih pestijo vse višji življenjski in stanovanjski stroški. V Macau še vedno močno primanjkuje delovne sile. Vendar je uvožena delovna sila postala občutljivo vprašanje, glede reševanja katerega ni političnega soglasja. Vlado Macaa je treba posodobiti in povečati njeno učinkovitost; izvajajo se upravne reforme.

Še naprej so se spoštovale temeljne pravice in svoboščine državljanov. Macajski mediji so kljub nekaterim pomislekom glede povečanja samocenzure še naprej izražali zelo različna stališča.

Glavni upravitelj je bil izvoljen leta 2014, na volitvah pa ni imel protikandidata. To je bilo že tretjič zapored, da je na volitvah za glavnega upravitelja kandidiral le en kandidat. Ustava in drugi zakonodajni akti Macaa ne dopuščajo možnosti splošne volilne pravice. Vendar EU spodbuja organe Macaa, naj preučijo, kako spodbuditi večje sodelovanje javnosti na volitvah glavnega upravitelja ter s tem povečati legitimnost funkcije in prispevati k dobremu upravljanju.

Evropska unija (v nadaljnjem besedilu: EU) in njene države članice od izročitve Macaa Ljudski republiki Kitajski leta 1999 pozorno spremljajo politični in gospodarski razvoj v Posebnem upravnem območju (v nadaljnjem besedilu: PUO) Macao v skladu z načelom „ena država, dva sistema“. EU upošteva politiko „ena Kitajska“ ter podpira načelo „ena država, dva sistema“ in njegovo izvajanje.

Približno takrat so organi kazenskega pregona v Macau priznali, da so celinskim organom v zadnjih letih izročili vsaj tri osebe, od tega dve s stalnim prebivališčem v Hongkongu, in to kljub sodbam sodišča, da so take izročitve nezakonite. To je vzbudilo dodatne pomisleke glede trenutnih razprav o sporazumu o izročitvi. Odbor Združenih narodov proti mučenju je leta 2015 v ugotovitvah o Macau poudaril težavo izročitve ubežnikov, vendar je organi Macaa očitno niso ustrezno rešili. EU znova opozarja, kako pomembna sta pravna država in spoštovanje človekovih pravic, ter opominja na potrebo po popolnem spoštovanju mednarodnega prava v zadevah, kot so sporazumi o izročitvi.

Enake možnosti, pravice in svoboščine. V okviru načela „ena država, dva sistema“ so se še naprej spoštovale pravice in temeljne svoboščine prebivalcev Macaa, ohranjala pa se je tudi pravna država. Macao uživa visoko stopnjo državljanskih svoboščin ter spoštovanja človekovih pravic in temeljnih svoboščin. Vendar pa je vlada še naprej nasprotovala predlogu Odbora ZN proti mučenju za ustanovitev neodvisnega organa za človekove pravice, pri čemer je trdila, da se to priporočilo za Macao kot posebno upravno območje Ljudske republike Kitajske ne uporablja.

Mediji so ostali dovolj raznoliki in so lahko brez omejitev izražali različna stališča. Zlasti v medijih v kitajskem jeziku in pri poročanju o kitajskih zadevah pa se zdi, da ne gre brez določene stopnje samocenzure. Mednarodni mediji delujejo svobodno. Vendar je macajsko združenje novinarjev dejalo, da je zelo zaskrbljeno, ker so bili poročevalci med pokrivanjem protestov zaradi projekta Pearl Horizon 20. decembra v več primerih deležni žalitev in odrivanja. Združenje je tako ravnanje opredelilo kot kršenje svobode tiska in izrazilo zaskrbljenost zaradi zavrnitve vstopa v Macao novinarju hongkonškega časopisa Apple Daily, ki je želel poročati o protestih. Tokrat ni bilo prvič, da je bil novinarjem in članom političnih skupin iz Hongkonga zavrnjen vstop v Macao.

Zlasti pri zaposlovanju, izobraževanju in zdravstvenem varstvu vlada stalna zaskrbljenost glede diskriminacije na podlagi spolne usmerjenosti in spolne identitete. Istospolne zveze še niso vključene v zakonodajni akt, ki nasilje v družini opredeljuje kot kaznivo dejanje. Odbor ZN za gospodarske, socialne in kulturne pravice je Macao pozval k sprejetju celovite protidiskriminacijske zakonodaje za lezbijke, geje ter biseksualne in transspolne osebe. Potrebne je tudi več zakonodaje za spodbujanje enakosti spolov, na primer na področju spolnega nadlegovanja.

Vlada Macaa se je še naprej prizadevno bojevala proti čezmejnemu kriminalu, zlasti trgovini z ljudmi. Koncernsko povezan odbor za odvračilne ukrepe proti trgovini z ljudmi, tj. medresorski organ, ki vključuje predstavnike vlade, organov kazenskega pregona, pravosodja in socialnih zadev, se je še naprej bojeval proti trgovini z ljudmi ter izvajal ukrepe za preprečevanje tovrstne trgovine in zaščito žrtev. Sodnih pregonov in obsodb zaradi trgovine z ljudmi je kljub velikemu številu pritožb zelo malo. Vlada je izrazila pripravljenost za reševanje vprašanja in pozdravila sodelovanje z mednarodnimi partnerji, vključno z EU.

Macao ne uveljavlja učinkovito svobode združevanja in pravice do kolektivnega pogajanja, kot sta določeni v konvencijah Mednarodne organizacije dela. Zakonodajna skupščina je večkrat zavrnila zasebne predloge zakonov o sindikatih in kolektivnih pogajanjih. Zaposleni lahko sodelujejo pri dejavnostih sindikatov in kolektivnih ukrepih, vendar niso zaščiteni pred povračilnimi ukrepi. Člen 70 zakona o delovnih razmerjih delodajalcem omogoča, da brez upravičenega razloga prekinejo delovno razmerje, če ponudijo skromno nadomestilo. Zakonodajalci so leta 2016 sedmič zavrnili zakon o sindikatih, čeprav je prejel več glasov kot prejšnje leto. Številni zakonodajalci so kot glavna razloga za zavrnitev zakona navajali slabo delujoče gospodarstvo in „neustrezen čas“.

Nadaljevalo se je izvajanje strogih ukrepov za boj proti korupciji, čeprav je bilo med letom nekaj odmevnih primerov. Protikorupcijska komisija je kritizirala vlado zaradi kršitve zakona pri zamenjavi zemljišč, v katero je bila vključena lokalna tovarna. Dejala je, da posel ni veljaven, ter pozvala k vključitvi območja na seznam in njegovi zaščiti.

Gospodarski razvoj

Gospodarstvo Macaa je v zadnjih letih znatno nazadovalo, ker sta igralniški sektor prizadela upočasnjena rast kitajskega gospodarstva in kampanja za boj proti korupciji na celini. BDP Macaa se je leta 2015 realno zmanjšal za 20,3 %. Krčenje se je postopno upočasnilo v tretjem četrtletju leta 2016, ko se je rast BDP realno povečala za 4 %, kar je bila prva pozitivna četrtletna rast v dveh letih. Na splošno se je gospodarstvo leta 2016 realno zmanjšalo za 2,1 %. Prihodki iz igralništva so se povečali v drugi polovici leta 2016, tj. po več kot dveh letih nenehnega upadanja. Skupni prihodki iz igralništva so se v letu 2016 zmanjšali le za 3,3 %, na 230,8 milijarde MOP, kar je precejšnje izboljšanje glede na to, da so se leta 2015 zmanjšali za več deset odstotkov. Turizem je zaradi dveh novih igralniških središč, Wynn Palacea in Parisiana, postopoma okreval. Leta 2016 je bilo 30,9 milijona obiskovalcev, kar pomeni 0,8-odstotno povečanje. Največ turistov v Macau je bilo spet s celinske Kitajske, in sicer dve tretjini vseh obiskovalcev v prvih 11 mesecih leta 2016, sledijo pa turisti iz Hongkonga (21 %), s Tajvana (3,5 %), iz Koreje (2,1 %) in Japonske (1 %).

Vlada je za zmanjšanje prevelike odvisnosti od igralniškega sektorja septembra pripravila prvi petletni razvojni načrt (2016–2020), v katerem je določila celovite razvojne cilje za izboljšanje življenjskih pogojev in diverzifikacijo gospodarstva. Namen tega načrta je preoblikovanje Macaa v mednarodno središče za turizem in prosti čas ter vzpostavitev platforme za gospodarstvo in trgovino med Kitajsko in portugalsko govorečimi državami (politike „središča in platforme“). Vključuje tudi okrepljena prizadevanja za zmerno diverzifikacijo gospodarstva in krepitev regionalnega sodelovanja, zlasti s provinco Guangdong, kot je navedeno v 13. petletnem načrtu Kitajske (2016–2020).

V petletnem razvojnem načrtu so predlagani posebni ukrepi politike za dolgoročno zmanjšanje odvisnosti gospodarstva od igralništva. Med njimi so: od leta 2013 veljavna desetletna omejitev letne stopnje rasti števila igralnih miz na 3 %; povečanje deleža elementov, ki niso povezani z igralništvom, z zdajšnjega 6,6 % skupnih prihodkov od igralništva na 9 % do leta 2020; povečanje zaposlovanja v maloprodaji, hotelirstvu in proizvodnji; krepitev finančnih storitev in ustanovitev razvojnega sklada PUO Macao (v bistvu državnega premoženjskega sklada) do leta 2019.

Načrt vključuje tudi številne pobude za spodbujanje ustvarjalnih panog, razvoj infrastrukture, razvoj pametnih mest in varstvo okolja ter krepitev zdravstvenega varstva, izobraževanja in stanovanjskih razmer. Navaja pobudo „en pas, ena cesta“ in morebitno vlogo Macaa v njej, zlasti kar zadeva pomorsko povezavo in posredništvo pri poslovanju za portugalsko govoreče države. Macao si po pregledu svojih pomorskih mej leta 2015 prizadeva za spodbujanje pomorskega gospodarstva in njegov čim večji prispevek k pobudi „en pas, ena cesta“.

Glavni upravitelj Fernando Chui je imel novembra v zakonodajni skupščini politični nagovor za leto 2017. Vlada se je zavezala, da bo upravljavce spodbujala h gradnji butičnih hotelov in nakupovalnih središč, postopno izvedla akcijski načrt, da bi lokalnim MSP pomagala pri sodelovanju na pomembnih razstavah, ter razširila shemo za mlade podjetnike in mladim ponudila kakovostno usposabljanje.

Politični nagovor je vključeval tudi sklop ukrepov in subvencij socialne pomoči, vključno s priljubljenimi denarnimi izplačili prebivalcem Macaa deseto leto zapored.

Fiskalni položaj Macaa je ostal trden in ima velike rezerve. Njegove davčne rezerve po ocenah znašajo 468 milijard MOP, kar je enako 130 % BDP. To je zelo veliko za ozemlje z manj kot pol milijona prebivalcev (brez tujih delavcev). Macao ima stalen proračunski presežek kljub precejšnjemu zmanjšanju davka od iger na srečo v letih 2015 in 2016.

V Macau še vedno močno primanjkuje delovne sile. Stopnja brezposelnosti je bila zadnja štiri leta dvoodstotona ali manjša, pri čemer je leta 2016 znašala 1,9 %. Gospodarstvo Macaa je torej močno odvisno od tujih delavcev in strokovnjakov. Kljub upadu gospodarske rasti je bilo leta 2016 več kot 180 000 delavcev nerezidentov, kar pomeni 45 % aktivnega prebivalstva. Uvožena delovna sila je postala občutljivo politično vprašanje. Lionel Leong, sekretar za gospodarstvo in finance, je novembra v zakonodajni skupščini ponovil, da bo vlada Macaa lokalnim prebivalcem zagotovila zaposlitvene možnosti in postopoma uvedla mehanizem za odhod delavcev nerezidentov iz PUO Macao. Zakonodajalci so opozorili na zlorabo sheme za uvoz delovne sile, zaradi katere lokalni delavci izgubljajo zaposlitve, njihove plače stagnirajo, nekateri vodstveni delavci pa počasneje napredujejo na višje položaje. Vendar so se podjetja večkrat pritožila zaradi pomanjkanja ustreznih strokovnjakov, ki jih potrebujejo zaradi širjenja dejavnosti.

Kitajski 13. petletni načrt je vseboval posebno poglavje o Macau (in Hongkongu), v katerem je bilo poudarjeno poglobljeno sodelovanje med celino in Hongkongom/Macaom. Kitajska je podprla razvoj platform za sodelovanje za Guangdong–Hongkong–Macao ter pomembni vlogi Hongkonga in Macaa v regiji delte Biserne reke in na razvijajočem se širšem zalivskem območju Guangdong–Hongkong–Macao. Državni svet je marca izdal smernice o spodbujanju sodelovanja v regiji delte Biserne reke, ki vključuje devet provinc – Fujian, Jiangxi, Hunan, Guangdong, avtonomno regijo Guangxi Zhuang, Hainan, Sichuan, Guizhou in Yunnan – ter posebnih administrativnih območjih Hongkong in Macao (t. i. 9 + 2). Kitajska centralna raven države meni, da je zadevna regija pionir na področju reform, ključno območje, ki bo celini omogočilo priložnosti za sodelovanje s Hongkongom in Macaom, ter bistveno območje, od katerega je odvisen napredek pobude „en pas, ena cesta“.

Zato je Macao še naprej spodbujal nadaljnje povezovanje z regijo delte Biserne reke in si prizadeval za nišni položaj, da bi v forumu za gospodarsko in trgovinsko sodelovanje deloval kot most med Kitajsko in portugalsko govorečimi državami. Glavni upravitelj Macaa je v političnem nagovoru poleg povezovanja z regijo delte Biserne reke omenil tudi večje sodelovanje z drugimi kitajskimi provincami/občinami, kot so Jiangsu, Peking in Tianjin, in tradicionalnimi industrijskimi območji v kitajskih regijah na osrednjem zahodu in severovzhodu.

Macao je oktobra gostil peto ministrsko konferenco foruma za gospodarsko in trgovinsko sodelovanje med Kitajsko in portugalsko govorečimi državami. Foruma, katerega namen je bil okrepiti ekonomske odnose Kitajske z državami v razvoju in začrtati novo pot za Macao, se je udeležil predsednik kitajske vlade, Li Keqiang. Njegov obisk se ni razumel le kot jasna podpora ekonomskim politikam Macaa, ampak tudi kot izraz splošnega zadovoljstva s PUO Macao, vključno z njegovim političnim razvojem. Napovedal je dodatnih 19 ukrepov, zasnovanih za preoblikovanje gospodarstva Macaa, med katerimi so:

podpora kitajske centralne ravni države Macau pri razvoju klirinškega centra za RMB med Kitajsko in portugalsko govorečimi državami ter pomoč pri razvoju finančnega zakupa, e-trgovanja in zavarovanja izvoznih kreditov;